Gedagte vir die dag: Geloof maak vergifnis moontlik | Maroela Media
Lees: Efesiërs 4:22–32
‘Ons verhoudings met ander mense is baie belangrik vir God. Hy kan geen onvergewensgesindheid of hardheid in ons teenoor enigiemand verdra nie,’ skryf Catherine Marshall.
Vir ware vergifnis het jy geloof en liefde nodig. Om iemand te vergewe beteken dat jy gewillig is om die persoon wat jou te na gekom het, se foute oor te sien. Gelowiges mág nie met ’n stuk bitterheid teenoor iemand anders bly rondloop nie. God vra van ons om mekaar onvoorwaardelik te vergewe – om op dieselfde manier te vergewe as wat Hy óns vergewe het.
Indien jy weier om te vergewe, sal jy nooit werklik gelukkig kan wees nie. Omdat alle mense onvolmaak is, is dit ’n gegewe dat jy soms deur ander mense seergemaak sal word. Dink mooi of daar iemand is wat jy nog sukkel om te vergewe. Moet dan nie langer uitstel om dit te doen nie – om daardie persoon te vergewe is ’n wilsbesluit. Besluit nóú om dit te doen.
Soms is dit ook nodig om jousélf te vergewe vir die foute wat jy in die verlede begaan het, byvoorbeeld dié kere wat jy ander seergemaak het. God het jou reeds vergewe as jy Hom gevra het; met sy hulp sal jy ook jouself kan vergewe en met ’n skoon boek van voor af kan begin.
Here, vergewe my onvergewensgesindheid en maak my bereid om ander – én myself – te vergewe soos U my vergewe het.